Die Pos | Sport | Rolbalklub nooi oud en jonk vir aandliga
10 February 2017 l Ronél van Jaarsveld l Views: 198 l 14 months ago
Die Nylstroom-rolbalklub nooi werkende mense en ander belangstellendes uit om by hul weeklikse aandliga aan te sluit.
Die Nylstroom-rolbalklub moedig inwoners — oud én jonk — aan om by hul klub aan te sluit en deel te word van hul aandliga.
Die aandliga is 'n informele byeenkoms waar daar tussen die rolbalspelery gelag en gekuier word. Die aandliga word veral bygewoon deur werkende mense wat nie bedags kan speel nie, maar ná werk wil ontspan.
"Daar heers 'n baie gesellige atmosfeer. Die kinders speel langs die baan of sit en inkleur op die stoep. Daar is ook toeskouers wat kom kyk," het Gerrie Riekert van die klub gesê.
Aan die einde van die seisoen word spanne vir die ligabyeenkomste gekies. Die wenners kan lekker pryse wen. Die klub hou ook pretweke waar die spelformaat aangepas word en die spel interessant gemaak word.
Die klub verkoop ligte eetgoed teen lae pryse.
Die aandliga word op Donderdae vanaf 18:00 tot 20:00 gespeel. Die koste beloop R20 per aand en die balle en afrigting word verskaf.